《王昭君歌》
明代·李昱

明妃汉家人，自小生金屋。金屋花连春昼长，东风养得颜如玉。

一身愿作阳台云，琥珀枕边常梦君。谁知閒门跬步地，年年草色生罗裙。

边城昨夜悲笳起，单于求亲汉天子。黄金不买毛延寿，翻作无盐画图里。

画图妾貌两不同，玉鞭催上浮云骢。画官喜舞天子惜，臂上犹存红守宫。

愁云茫茫天万里，白草离离塞烟紫。回首长安何处家，琵琶声中泪如水。

单于发黄双眼青，嗢咿遣译通丁宁。毡庐寒月射秋梦，安得风吹归汉庭。

妾身不惜安边计，妇人岂足扬兵气。单于那知甥舅恩，貔貅百万能无愧。

明妃冢前青草肥，宫衣化作彩云飞。生无羽翼度关塞，死后魂随秋雁归。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。